"ભાભી જુઓ.. તમે જો તમારી નણંદની તરફદારી કરવા ફોન કર્યો હોય તો મારે તમારી વાત નથી સાંભળવી.. પ્લીઝ... એવું નથી કે હું એને પ્રેમ નથી કરતો કે મને એની કદર નથી.. મારા માં-બાપ પણ તેને દીકરીની જેમ જ રાખે છે.. પણ તે તો એક દીકરી નિભાવે એટલી ફરજ પણ નથી નિભાવી શકતી.. વહુની ફરજ નિભાવવાની વાત તો દુર રહી.. અરે ના ના.. મેં કઈ તરફદારી કરવા ફોન નથી કર્યો.. બસ એટલું કહેવું હતું કે આજે સાંજે આવીને ખેવનાબહેનને લઇ જજો.. અને હા એ પહેલા મારે તમને એકલાને મળવું છે..!!! ને આટલું કહી આત્મનને ખિલનની ઓફિસે બોલાવી ખંજનાએ ફોન મૂકી દીધો. સાંજે અચાનક જ ખેવના એના ઓરડામાંથી દોડતી આવી.. મમ્મી.. ભાભી.. આત્મનનો ફોન આવ્યો હતો.. એ મને લેવા માટે આવે છે... અને ફોનમાં બહુ જ ખુશ હતા... કહેતા હતા કે મારા વગર એમને જરાય ના ગોઠયું...!! આજે જ હમણાં જ લઇ જશે..